På noen holdeplasser er det langt mellom de tørre benkene, selv på dager med oppholdsvær. Årsaken ligger i skurenes takkonstruksjonen.

På Kronstad ligger vann og skvulper på taket. Med den sterke vinden er bølgehøyden påtakelig. Sånn skal det ikke være. Bybanen AS har visst dette lenge, og lovet å gjøre noe med.

– Har utbedringsarbeidene begynt, og eventuelt hvor mange skur er ordnet?

– Dette problemet er velkjent, og vi har prøvd ulike tiltak for tetting uten permanent suksess. En permanent utbedring vil kreve en prosjektert løsning og en tilhørende kostnad. Størrelsen på utgiften er ukjent inntil metoden er bestemt, forklarer sikkerhet- og kvalitetssjef Ivar Gubberud ved Bybanen AS.

– Ved ett av skurene på Kronstad blir reisende som bruker automaten direkte våte. Har dere vurdert å sette opp en eller form for levegg?

– Nei, ikke aktuelt. Vår oppmerksomhet er rettet inn mot å korrigere grunnleggende årsak til problemet. Det arbeides i disse dager med å finne en løsning, og denne uke har det vært befaring for å se på gjennomførbarheten.

– Forstår det slik at bybaneskurene som ble valgt på strekningen Nesttun-Lagunen er av en annen type?

Ja, etter hvert byggetrinn, så gjennomføres det en erfaringsoppsummeringsprosess og påfølgende analyser. Kunnskap overføres til neste byggesteg. Det ble tidlig klart at skurene hadde forbedringspotensial og forbedringer ble implementert i byggetrinn 2.

– Samme takløsning som Nesttun-Lagunen også på vei mot Flesland?

– Ja, løsningen fra Lagunen er videreført basert på at den synes som å være vellykket.